钦定古今图书集成/理学汇编/学行典/第293卷 > 易经 > 《遁卦》
## 钦定古今图书集成/理学汇编/学行典/第293卷 > 易经 > 《遁卦》

《象》曰：“天下有山”，“遁”；君子以远小人，不恶而严。

〈程传〉“君子观其象，以避远乎小人。”远小人之道，若以恶声厉色，适足以致其怨忿，唯在乎矜庄威严，使知敬畏，则自然远矣。

又

九四，好遁，君子吉，小人否。

〈程传〉四与初为正应，是所好爱者也。君子虽有所好爱，义苟当遁，则去而不疑，所谓“克己复礼，以道制欲”，是以“吉”也。小人则不能以义处，昵于所好，牵于所私，至于陷辱其身而不能已，故在小人则“否”也。否，不善也。四干体，能刚断者，圣人以其处阴而有系，故设小人之戒，恐其失于正也。